इस संग्रह की लघुकथाएँ पढ़ते वक्त बहुत साधारण–सी नज़र आती हैं। कई बार तो लेखक की उँगली थामे रचना में आगेग बढ़ रहा पाठक नीरसता महसूस करने लगता है। वह अनमना–सा ही रचना के अंत तक पहुँचता है। रचना के अंतिम वाक्य तक पहुँचने पर उसे जो झटका लगता है, उससे वह सन्न रह जाता है। वह फिर से रचना के शीर्षक की ओर नज़र दौड़ाने को विवश हो जाता है। रचना के शीर्षक एवं समापन बिंदु के उपकरणों के प्रयोग में सुरेन्द्र मंथन जैसी कलात्मकता एवं कुशलता अन्यत्र कम देखने को मिलती है। रचना का समापन बिंदु पढ़ने के बाद पाठक पुन: रचना के शीर्षक की ओर नज़र दौड़ाता है, तब उस रचना के कथ्य का संप्रेषण हो जाता है। इसे लेखक का विशेष कौशल ही माना जाएगा। लघुकथा सरीखी लघु आकारीय रचना में शीर्षक का कितना महत्त्व है, यह सुरेन्द्र मंथन की लघुकथाओं से पता चलता है।